

**Προς**

**Τον Πρόεδρο και τα Μέλη του Δικηγορικού Συλλόγου Θεσσαλονίκης**

Σας αποστέλλουμε συνημμένα το πρόγραμμα, τη δήλωση συμμετοχής και τον κατάλογο των προτεινόμενων ξενοδοχείων για την ημερίδα που διοργανώνει το Ευρωπαϊκό Ινστιτούτο Συμβολαιογραφικών Μελετών και Ερευνών (Institut de Recherches et d’ Etudes Notariales Européen – I.R.E.N.E) στις **27 Σεπτεμβρίου 2024** στην **Τεργέστη της Ιταλίας** με θέμα **«Νόμιμη μοίρα και αλλοδαπό δίκαιο».**

Η ημερίδα διαπραγματεύεται ένα θέμα πολύ ενδιαφέρον και πολύ επίκαιρο, το θέμα της εξέλιξης του θεσμού της νόμιμης μοίρας στον ευρωπαϊκό χώρο. Το θέμα αυτό κατέστη αμέσου ενδιαφέροντος ιδιαίτερα μετά από την έκδοση δικαστικών αποφάσεων, όπως συγκεκριμένα της απόφασης Colombier v. France του Ευρωπαϊκού Δικαστηρίου Ανθρωπίνων Δικαιωμάτων που εκδόθηκε στις 15-2-2024 (αριθμός υπόθεσης 14925/18).

Επισημαίνουμε ότι ομιλητής στην ημερίδα θα είναι και ο Πρόεδρος της σύνθεσης του Δικαστηρίου που εξέδωσε την απόφαση, κ. Georges Ravarani, τ. Αντιπρόεδρος του Ευρωπαϊκού Δικαστηρίου Ανθρωπίνων Δικαιωμάτων.

Θα ήταν ιδιαίτερη χαρά για εμάς να παρευρεθούν στην ημερίδα και κάποιοι φίλοι δικηγόροι.

Σας παρακαλούμε να διαβιβάσετε το πρόγραμμα και το έντυπο της δήλωσης συμμετοχής στα μέλη του Συλλόγου σας.

Σημειώνουμε ότι στην ημερίδα θα υπάρχει ταυτόχρονη μετάφραση στα ιταλικά, γαλλικά, αγγλικά και ελληνικά. Η προθεσμία για την υποβολή των δηλώσεων συμμετοχής λήγει στις 10 Σεπτεμβρίου 2024.

Με φιλικούς χαιρετισμούς

Σοφία Μουρατίδου Χριστίνα Χατζηδανδή

Επίτιμη Πρόεδρος του IRENE Μέλος του IRENE